Diari Oficial de la Generalitat Valenciana


Sumari del DOGV 1546, del 20-05-1991 (1991/821174)

ORDRE de 18 d'abril de 1991, de la Conselleria de Sanitat i Consum, per la qual es convoquen ajudes destinades a la iniciació en la investigació en matèria sanitària durant l'any 1991.
----------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1991/04/18/(2)/dof/vci/html**

### Dades del document

Número de DOGV
:   1546

Data del DOGV
:   20-05-1991

Secció del DOGV
:   DISPOSICIONS GENERALS

Número del document
:   1991/821174


Data del document
:   18-04-1991

Organisme emissor
:   Conselleria de Sanitat i Consum

Tipus de document
:   Ordre

Ordre de 18 d'abril de 1991, de la Conselleria de Sanitat i Consum, per la qual es convoquen ajudes destinades a la iniciació en la investigació en matèria sanitària durant l'any 1991.  
Entre les responsabilitats de la Conselleria de Sanitat i Consum, i per mitjà de l'Institut Valencià d'Estudis en Salut Pública, hi ha la d'impulsar tots aquells treballs i iniciatives que possibiliten un millor desplegament i coneixement de la salut i contribuesquen al seu perfeccionament científic. L'objectiu específic d'aquesta convocatòria és fomentar i donar suport a la creació de grups i de línies d'investigació en fase de consolidació eix matèries relacionades amb la salut pública i amb l'administració de serveis sanitaris. Es, per tant, objectiu primordial d?aquesta convocatòria donar oportunitat a jòvens investigadors perquè s'inicien en l'aprenentatge i en l'administració d'habilitats tan necessàries per al desplegament futur de la investigació sanitària en la nostra Comunitat. Per això convoque la concessió d'ajudes per a projectes d'investigació en matèria de salut. La convocatòria es regirà per la següent normativa:  
Article primer  
Es convoquen ajudes a concedir durant 1991 destinades a finançar projectes d'investigació en matèria sanitària.  
Article segon  
En concepte d'ajuda a la investigació es destina una quantitat total de 99.949.099 pessetes amb càrrec a l'aplicació pressupostària 90.70.68.3677.733.439.20, línia de subvenció 401/000/91.  
Article tercer  
Podran sol·licitar ajudes per a projectes d'investigacions sanitàries aquelles persones i grups que realitzen les seues investigacions en centres, institucions, facultats, escoles o altres unitats de la Comunitat Valenciana, les activitats dels quals puguen tenir interés per millorar la salut de la població de la Comunitat Valenciana.  
Article quart  
Les sol·licituds s'emplenaran en una instància dirigida al Director de l?IVESP, a la qual s'adjuntarà la documentació corresponent, segons models que es replegaran i lliuraran en la Secretaria de l?IVESP, c/ Juan de Garay, 21, 46652, València. El termini per a la presentació de sol·licituds serà de 30 dies naturals des de l?endemà de la publicació d'aquesta convocatòria al DOGV.  
Article cinqué  
Les subvencions a concedir no podran ultrapassar les 600.000 pessetes cadascuna i tindran una durada màxima d'un any a partir que es faça efectiva la subvenció.  
Article sisé  
Les peticions d'ajuda seran formulades per l?investigador principal del projecte, fent-hi constar la persona o persones que han de col·laborar en la realització dels treballs, especificant-ne la posició administrativa i el seu paper dins l?equip investigador, i tots ells firmaran l'acceptació de la seua participació en el projecte (model 2), i s'hi adjuntarà la relació de les 4 publicacions de l?equip investigador d'acord amb el model normalitzat (model número 3).  
Article seté  
La memòria del projecte d'investigació (model número 4) comprendrà:  
a) Títol del projecte.  
b) Descripció precisa del tema objecte d'investigació amb expressió detallada dels objectius concrets del projecte.  
c) Exposició concisa dels antecedents del tema i treballs previs més importants que el fonamenten, amb les referències bibliogràfiques més significatives.  
d) Descripció detallada del material í dels mètodes que es pretenen aplicar.  
e) Pressupost detallat del projecte.  
f) Etapes per a la realització, amb indicació del calendari previsible per a cadascuna d'elles.  
g) S'indicarà l'aplicabilitat i utilitat pràctica dels possibles resultats del projecte d'investigació.  
h) Resum del projecte d'investigació que tindrà una extensió màxima de 150 paraules. S'hi hauran de formular els objectius i la metodologia que s'ha d'utilitzar. S'hi inclourà:  
- Tipus de disseny i la durada de l?estudi.  
- La població a estudi.  
- La mostra a estudiar, indicant la forma de selecció i el nombre d'individus.  
- La forma de recollida de la informació.  
- El tipus d'anàlisi.  
Article vuité  
Per a la redacció del pressupost del projecte d'investigació es tindrà en compte el que segueix:  
a) En el capítol referent a despeses de personal s'expressaran les despeses que de manera molt excepcional es deriven de retribucions a persones que no estiguen vinculades econòmicament a la Generalitat Valenciana, ja que les que en depenen no poden percebre en cap cas ninguna compensació per la seua participació en el projecte.  
Quan s'autoritze la col·laboració de persones alienes al centre o servei, es farà especificant que col·laboren en el programa d'investigació de manera transitòria i per a un treball concret, sense que això comporte cap relació o dret de caràcter laboral amb la institució.  
b) En les despeses de funcionament i material no inventariable, s'hi farà referència al fungible, viatges i qualsevol altra despesa que calga per a la realització del projecte. Se n'exceptua, doncs, el material inventariable que en cap cas no podrà finançar-se amb aquest tipus d'ajudes.  
Article nové  
Els professionals que sol·liciten les ajudes i subvencions previstes per als objectius recollits en la norma quarta, hauran de complir els següents requisits:  
a) Ser espanyol.  
b) Ser major d'edat.  
c) No haver estat separat mitjançant expedient disciplinari de l'administració pública, ni estar inhabilitat per a l?exercici de funcions públiques.  
Article deu  
Els projectes d'investigació seran examinats per la comissió d'investigació de l'IVESP, i seran criteris preferents en la concessió d'ajuda els següents:  
a) L'especial incidència en l'àmbit específic de la Comunitat Valenciana.  
b) Que en la seua elaboració o en la realització participe més d'un professional.  
c) Que la seua aplicació s'efectue de forma coordinada amb altres institucions o serveis públics sanitaris o extra sanitaris.  
d) La participació de la població en la realització del projecte.  
e) La qualitat metodològica i la viabilitat del projecte.  
f) Que els seus objectius estiguen dirigits a l'estudi, investigació o atenció d'algun dels aspectes següents:  
- Promoció de la salut.  
- Envelliment i salut.  
- Epidemiologia.  
- Nutrició, i salut.  
- Planificació, organització i gestió sanitària. Medi ambient i salut. Salut i dona.  
- Sistemes d'informació sanitària.  
- Treball i salut.  
Les decisions tant negatives com positives seran comunicades als sol·licitants.  
La secretaria de l'IVESP procedirà a la devolució de les sol·licituds d'investigació i documentació annexa, bé per no adaptar-se a les exigències de la convocatòria, o per no utilitzar els models normalitzats adjunts.  
Si en el termini dels tres mesos següents a la notificació denegatòria de l'ajuda, l'interessat no demana la devolució de la documentació se'n procedirà a la destrucció.  
Article onze  
Les sol·licituds rebudes, degudament compulsades, seran objecte d'ajuda o de subvenció, si s'escau, per resolució del Conseller de Sanitat i Consum, a proposta de l'Institut d'Estudis en Salut Pública.  
Article dotze  
La subvenció podrà ser transferida a la institució on preste els seus serveis l?investigador principal, llevat d'organismes relacionats amb la Conselleria de Sanitat i Consum, i aquella es comprometrà a la gestió dels fons i lliurarà l'ajuda sempre que el subvencionat complesca l'estipulat, i es responsabilitzarà que aquest no obtindrà cap lucre amb la subvenció.  
Si és el mateix investigador principal qui gestione els fons, haurà de complir el que disposa l?ordenament jurídic en matèria d'incompatibilitats.  
Article tretze  
Les concessions cobriran totalment o parcialment les despeses de les activitats projectades, en funció de les disponibilitats pressupostàries i de la quantia i naturalesa d'aquelles, i no s'exigiria garantia de la correcta aplicació dels fons concedits.  
Concedides les ajudes i subvencions, el pagament s'efectuarà en un sol lliurament, i s'abonarà immediatament després de la concessió.  
En el cas de treballs en equip, el pagament s'efectuarà a qui designe l'esmentat equip siga o no l'investigador principal, o a la institució on preste els seus serveis amb la certificació prèvia d'aquesta de conformitat amb el que indica l'article onze d'aquesta ordre.  
Article catorze  
Dins dels tres mesos següents a la finalització del treball d'investigació, l?investigador principal redactarà una memòria que serà entregada a l?IVESP, c/ Juan de Garay, 21, 46809 València, realitzada en paper DIN A-4, on caldrà especificar:  
- Introducció i objectius.  
- Material i mètodes utilitzats.  
- Resultats obtinguts.  
- Discussió dels resultats.  
- Conclusions i bibliografia.  
- Separates dels treballs publicats com a conseqüència del treball d'investigació realitzat.  
- Justificació de despeses en relació amb les ajudes econòmiques concedides. La no justificació de l'aplicació de fons produirà la instrucció d'expedient administratiu de responsabilitat comptable.  
En un full a part s'ajuntarà el títol, els autors, el centre, paraules clau i resum.  
L'IVESP expedirà després de la seua presentació un certificat com que han estat rebudes, comprovades i conformes les memòries i els justificants dels treballs realitzats, que en tot cas hauran de ser conformats pel Conseller de Sanitat i Consum.  
Article quinze  
En la publicació de treballs científics, presentació de comunicacions a congressos i reunions científiques, etc., que tinguen lloc com a resultat d'una ajuda d'investigació de l'IVESP s'haurà de consignar l'origen del finançament, i es trametrà a l'IVESP un exemplar de els publicacions, amb menció del número d'expedient.  
Article setze  
L'incompliment per part dels beneficiaris dels requisits establerts en aquesta ordre i de les obligacions que se'n defineixen en les normes sis, setze i tretze, originarà la revocació de les quanties concedides, amb tots els efectes i les responsabilitats que es deriven dels esmentats incompliments.  
En cas d'ajudes a equips de professionals, existirà, en els supòsits mencionats d'incompliment, responsabilitat solidària de tots els seus integrants.  
València, 18 d'abril de 1991.  
El Conseller de Sanitat i Consum,   
JOAQUIN COLOMER SALA


Còpia Permalink ELI